CELEX: 62011CC0112
Language: fi
Date: 2012-03-01 00:00:00
Title: Julkisasiamies J. Mazákin ratkaisuehdotus 1.3.2012.#ebookers.com Deutschland GmbH vastaan Bundesverband der Verbraucherzentralen und Verbraucherverbände – Verbraucherzentrale Bundesverband eV.#Oberlandesgericht Kölnin esittämä ennakkoratkaisupyyntö.#Liikenne – Lentoliikenne – Lentoliikenteen harjoittamisen yhteiset säännöt unionissa – Asetus (EY) N:o 1008/2008 – Lentomatkan myyjän velvollisuus varmistaa, että asiakkaat hyväksyvät valinnaiset lisämaksut nimenomaisesti valitsemalla – Käsite ”valinnaiset lisämaksut” – Riippumattoman vakuutusyhtiön tarjoaman lennon peruuntumisvakuutuksen hinta, joka on osa kokonaishintaa.#Asia C-112/11.

JULKISASIAMIEHEN RATKAISUEHDOTUS
      JÁN MAZÁK
      1 päivänä maaliskuuta 2012 (
            1
         )
      Asia C-112/11
      ebookers.com Deutschland
      vastaan
      Bundesverband der Verbraucherzentralen und Verbraucherverbände – Verbraucherzentrale Bundesverband eV
      
         (Oberlandesgericht Kölnin (Saksa) esittämä ennakkoratkaisupyyntö)
      
      ”Asetuksen (EY) N:o 1008/2008 23 artiklan 1 kohta — Lentoliikenteen harjoittamisen yhteiset säännöt yhteisössä — Valinnaisten lisämaksujen käsite — Riippumattoman vakuutusyhtiön tarjoaman peruuntumisvakuutuksen maksu, joka sisältyy kokonaishintaan ja joka peritään matkustajalta samalla kertaa lentohinnan kanssa”
      
         I Johdanto
      
      
               1.
            
            
               Oberlandesgericht Köln (Saksa) esitti 2.3.2011 tekemällään päätöksellä, joka saapui unionin tuomioistuimeen 4.3.2011, SEUT 267 artiklan nojalla unionin tuomioistuimelle ennakkoratkaisukysymyksen lentoliikenteen harjoittamisen yhteisistä säännöistä yhteisössä 24.9.2008 annetun Euroopan parlamentin ja neuvoston asetuksen (EY) N:o 1008/2008 (uudelleen laadittu toisinto) (
                     2
                  ) 23 artiklan 1 kohdan tulkinnasta.
            
         
               2.
            
            
               Ennakkoratkaisupyyntö esitettiin asiassa, jossa vastakkain ovat Bundesverband der Verbraucherzentralen und Verbraucherverbände – Verbraucherzentrale Bundesverband eV (jäljempänä BVV) (saksalainen kuluttajaneuvontayhdistysten keskusjärjestö) ja ebookers.com Deutschland -niminen yhtiö (jäljempänä ebookers.com), joka myy ylläpitämänsä online-matkaportaalin kautta lentomatkoja internetissä. Asia koskee ebookers.comin käytäntöä käyttää internetsivuillaan oletusvalintaa, jonka mukaan henkilö ottaa matkan peruuntumisvakuutuksen.
            
         
               3.
            
            
               Ennakkoratkaisua pyytänyt tuomioistuin tiedustelee lähinnä, onko matkan peruuntumisvakuutuksen, jonka tarjoaa kolmas osapuoli (tässä vakuutusyhtiö) mutta joka otetaan internetissä lentoa varten sitä varattaessa, maksu asetuksen N:o 1008/2008 23 artiklan 1 kohdassa tarkoitettu valinnainen lisämaksu, joka asiakkaan on voitava hyväksyä nimenomaisesti valitsemalla (opt-in).
            
         
         II Asiaa koskevat oikeussäännöt
      
      
               4.
            
            
               Asetuksen N:o 1008/2008 johdanto-osan 16 perustelukappaleen sanamuoto on seuraava:
               ”Asiakkaiden olisi voitava vertailla tehokkaasti eri lentoyhtiöiden lentoliikennepalvelujen hintoja. Tästä syystä olisi aina ilmoitettava yhteisöstä alkavien lentoliikennepalvelujen osalta asiakkaan maksettavaksi tuleva lopullinen hinta kaikkine veroineen ja maksuineen. Yhteisön lentoliikenteen harjoittajia rohkaistaan myös ilmoittamaan kolmansista maista yhteisöön suuntautuvien lentoliikennepalvelujensa lopullinen hinta.”
            
         
               5.
            
            
               Asetuksen N:o 1008/2008 2 artiklan 18 alakohdan mukaan ”lentohinnoilla” tarkoitetaan asetuksessa
               ”– – lentoliikenteen harjoittajille tai heidän edustajilleen taikka muille lipunmyyjille euroina tai paikallisessa valuutassa maksettavia hintoja matkustajien kuljettamisesta lentoliikenteessä sekä edellytyksiä, joilla kyseisiä hintoja sovelletaan, mukaan lukien edustajapalvelujen ja muiden lisäpalvelujen palkkiot ja ehdot”.
            
         
               6.
            
            
               Kyseisen asetuksen 2 artiklan 19 alakohdan mukaan ”kuljetusmaksuilla” tarkoitetaan
               ”– – rahdin kuljettamisesta euroina tai paikallisessa valuutassa maksettavia hintoja sekä edellytyksiä, joilla kyseisiä hintoja sovelletaan, mukaan lukien edustajapalvelujen ja muiden lisäpalvelujen palkkiot ja ehdot”.
            
         
               7.
            
            
               Asetuksen N:o 1008/2008 23 artiklan, jonka otsikko on ”Tiedottaminen ja syrjintäkielto”, 1 kohdassa säädetään seuraavaa:
               ”Kun liikennöidään Euroopan yhteisön perustamissopimuksen soveltamisalaan kuuluvalla jäsenvaltion alueella sijaitsevalta lentoasemalta, yleisön saatavilla oleviin lentoliikenteen lentohintoihin ja kuljetusmaksuihin on sisällyttävä sovellettavat ehdot, kun lentohintoja ja kuljetusmaksuja tarjotaan tai julkaistaan missä tahansa muodossa, myös internetissä. Lopullinen hinta on aina ilmoitettava, ja sen on sisällettävä sovellettava lentohinta tai kuljetusmaksu sekä julkaisuhetkellä pakolliset ja ennakoitavat sovellettavat verot, maksut, lisämaksut ja palvelumaksut. Ilmoitetun lopullisen hinnan lisäksi on eriteltävä vähintään seuraavat:
               
                        a)
                     
                     
                        lentohinta tai kuljetusmaksu;
                     
                  
                        b)
                     
                     
                        verot;
                     
                  
                        c)
                     
                     
                        lentoasemamaksut; ja
                     
                  
                        d)
                     
                     
                        muut maksut, lisämaksut tai palvelumaksut, esimerkiksi turvatoimiin tai polttoaineeseen liittyvät maksut,
                     
                  jos b, c ja d alakohdassa luetellut maksut on lisätty lentohintaan tai kuljetusmaksuun. Valinnaiset lisämaksut on ilmoitettava selkeästi, avoimesti ja yksiselitteisesti varausmenettelyn alussa, ja asiakkaan on voitava hyväksyä ne vapaaehtoisesti.”
            
         
         III Tosiseikat, oikeudenkäyntimenettely ja ennakkoratkaisukysymys
      
      
               8.
            
            
               Ebookers.com myy ylläpitämänsä online-matkaportaalin kautta lentomatkoja internetissä.
            
         
               9.
            
            
               Ennakkoratkaisupyynnössä todetaan, että jos asiakas on valinnut varausmenettelyn aikana tietyn lennon, internetsivulla ylhäällä oikealla otsikon ”Ihre aktuellen Reisekosten” (tämänhetkiset matkakustannuksenne) alle ilmestyy erittely kustannuksista. Erittelyyn sisältyvät itse lentohinnan lisäksi ”veroja ja maksuja” (”Steuern und Gebühren”) koskeva määrä ja toinen kohta ”matkan peruuntumisvakuutus” (”Versicherung Rücktrittskostenschutz”). Sen jälkeen ilmoitetaan ”matkan kokonaishinta” (”Gesamtreisepreis”).
            
         
               10.
            
            
               Internetsivun alareunassa ilmoitetaan, miten asiakkaan on meneteltävä – menettely koostuu nimenomaisesti tehtävästä hylkäämisestä (opt-out) – jos hän ei halua vakuutussuojaa.
            
         
               11.
            
            
               Siinä tapauksessa, että asiakas tekee lopullisen varauksen, hänen on maksettava matkan kokonaishinta ebookers.comille, joka tilittää sitten lennosta aiheutuvat kustannukset kyseiselle lentoyhtiölle ja vakuutusmaksut vakuutusyhtiölle sekä ohjaa verot ja maksut edelleen. Vakuutusyhtiö on lentoyhtiöstä oikeudellisesti ja taloudellisesti erillinen yhtiö.
            
         
               12.
            
            
               BVV:n mukaan edellä kuvattu ebookers.comin internetsivuilla käytettävä varaustapa on asetuksen N:o 1008/2008 23 artiklan 1 kohdan vastainen, koska asiakkaan on nimenomaisesti hylättävä (ns. opt-out-menettelyssä) tarjottu matkan peruuntumisvakuutus. Landgericht Bonn (Bonnin alueellinen tuomioistuin) vahvisti tämän näkemyksen käsitellessään BVV:n nostamaa kannetta.
            
         
               13.
            
            
               Oberlandesgericht Köln, jonka ratkaistavana on ebookers.comin Landgericht Bonnin tuomiosta tekemä valitus, katsoo, ettei asetuksen N:o 1008/2008 sanamuodosta tai syntyhistoriasta käy selvästi ilmi, käsittääkö 23 artiklan 1 kohta pääasiassa kyseessä olevan kaltaisen matkan peruuntumisvakuutuksen ottamisen.
            
         
               14.
            
            
               Se huomauttaa tältä osin yhtäältä, että asetus N:o 1008/2008 koskee ”lentoliikenteen harjoittamista” eikä – sen sanamuodon mukaan – vakuutusten tarjoamista. Kyseessä olevaa matkan peruuntumisvakuutusta ei myöskään tarjoa lentoyhtiö vaan siitä taloudellisesti ja oikeudellisesti erillinen vakuutusyhtiö.
            
         
               15.
            
            
               Ennakkoratkaisua pyytänyt tuomioistuin katsoo toisaalta, että asetuksen N:o 1008/2008 23 artiklan 1 kohtaa voidaan tulkita myös siten, että se käsittää kaikki lisämaksut, siis myös sellaisia palveluja koskevat valinnaiset lisämaksut, joita kolmas osapuoli, esimerkiksi matkavakuutusyritys, tarjoaa lentomatkustajalle lennon varauksen yhteydessä ja nimenomaisesti varaukseen liittyen.
            
         
               16.
            
            
               Tässä tilanteessa Oberlandesgericht Köln päätti lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
               ”Käsittääkö asetuksen N:o 1008/2008 23 artiklan 1 kohdassa oleva säännös, jonka mukaan valinnaiset lisämaksut on ilmoitettava selkeästi, avoimesti ja yksiselitteisesti varausmenettelyn alussa ja asiakkaan on voitava hyväksyä ne nimenomaisesti valitsemalla (opt-in), myös sellaiset lentomatkoihin yhteydessä olevat maksut, jotka aiheutuvat kolmansien (tässä: matkan peruuntumisvakuutuksen tarjoaja) tarjoamista suorituksista ja jotka lentomatkan välittäjä perii lentomatkustajalta yhteishinnassa yhdessä lentohinnan kanssa?”
            
         
         IV Oikeudellinen arviointi
      
      
               17.
            
            
               Ennakkoratkaisua pyytänyt tuomioistuin tiedustelee kysymyksellään lähinnä, ovatko lentomatkoihin liittyvät maksut, jotka aiheutuvat kolmansien osapuolten tarjoamista palveluista, kuten kyseessä olevasta matkan peruuntumisvakuutuksesta, ja jotka lennon myyvä yhtiö perii asiakkaalta matkan kokonaishinnassa yhdessä lentohinnan kanssa, asetuksen N:o 1008/2008 23 artiklan 1 kohdassa tarkoitettuja valinnaisia lisämaksuja, jolloin asiakkaan on voitava hyväksyä ne tai tarkemmin sanottuna kyseinen tarjottu palvelu nimenomaisesti valitsemalla.
            
         A Asianosaisten ja muiden osapuolten keskeiset lausumat
      
      
               18.
            
            
               Kirjallisia huomautuksia ovat esittäneet ebookers.com, BVV, Espanjan, Italian, Itävallan ja Suomen hallitukset sekä komissio. Ebookers.com, BVV ja komissio olivat edustettuina 11.1.2012 pidetyssä istunnossa.
            
         
               19.
            
            
               Ebookers.com katsoo, että ennakkoratkaisukysymykseen olisi vastattava kieltävästi, koska asetuksen N:o 1008/2008 23 artiklan 1 kohta ei käsitä sellaisten palvelujen kustannuksia, jotka eivät sisälly lentoliikennepalveluja koskevaan sopimukseen ja joita lentoliikenteen harjoittajat eivät tarjoa.
            
         
               20.
            
            
               Tämä tulkinta perustuu ebookers.comin mukaan sekä asetuksen N:o 1008/2008 – erityisesti sen 23 artiklan 1 kohdan – syntyhistoriaan että sanamuotoon ja on myös yhdenmukainen asetuksen tavoitteen kanssa; asetuksella ei ole tarkoitus säännellä myös lentoliikenteen harjoittajien ja asiakkaiden välisten sopimussuhteiden ulkopuolista palvelutarjontaa.
            
         
               21.
            
            
               Päinvastaista näkemystä edustavat BVV, Espanjan, Italian, Itävallan ja Suomen hallitukset sekä komissio ehdottavat yksimielisesti, että ennakkoratkaisukysymykseen olisi vastattava myöntävästi.
            
         
               22.
            
            
               Näkemyksensä tueksi esittämissään, hieman toisistaan eroavissa perusteluissa ne viittaavat erityisesti asetuksen N:o 1008/2008 johdanto-osan 15 ja 16 perustelukappaleesta ilmenevään tavoitteeseen parantaa kuluttajansuojaa ja antaa asiakkaille mahdollisuus vertailla tehokkaasti eri lentoyhtiöiden lentoliikennepalvelujen hintoja. Niiden mukaan erityisesti asetuksen 2 artiklan 18 alakohdasta ja 23 artiklan 1 kohdasta käy selvästi ilmi, että asetusta sovelletaan paitsi lentoliikenteen harjoittajiin ja niiden omiin palveluihin myös edustajiin, välittäjiin tai yleisemmin kolmansiin osapuoliin ja palveluihin, joita nämä tarjoavat lentoliikennepalvelujen tai lipunmyynnin yhteydessä.
            
         
               23.
            
            
               BVV, Espanjan, Italian, Itävallan ja Suomen hallitukset sekä komissio ovat näin ollen yhtä mieltä siitä, että käsiteltävässä asiassa kyseessä olevaa matkan peruuntumisvakuutuksen maksua on pidettävä asetuksen N:o 1008/2008 23 artiklan 1 kohdassa tarkoitettuna valinnaisena lisämaksuna, mistä seuraa erityisesti, että ebookers.comin internetsivulla lentovarauksen tekevän asiakkaan on voitava hyväksyä se nimenomaisesti valitsemalla.
            
         B Arviointi
      
      
               24.
            
            
               Jotta voidaan todeta, onko asetuksen N:o 1008/2008 23 artiklan 1 kohtaan sisältyvää valinnaisten lisämaksujen käsitettä tulkittava siten, että se käsittää myös pääasiassa kyseessä olevan matkan peruuntumisvakuutuksen kaltaisista palveluista, joita tarjoaa jokin muu osapuoli kuin lentoliikenteen harjoittaja, aiheutuvat kustannukset, on analysoitava tarkasti mainitun artiklan ja erityisesti siinä mainittujen eri hintojen ja niiden osatekijöiden sisältöä ja tarkoitusta.
            
         
               25.
            
            
               Tältä osin vaikuttaa ensinnäkin yleisemmällä tasolla siltä, että asetuksen N:o 1008/2008 23 artiklan 1 kohdan tarkoituksena on, kuten sen otsikosta ja sisällöstä ilmenee, turvata tiedottaminen ja avoimuus lentoliikennepalvelujen hintojen yhteydessä ja että sillä edistetään näin lentoliikennepalveluja käyttävän asiakkaan tai kuluttajan suojelua koskevaa yleistä tavoitetta, kuten useat tämän menettelyn osapuolista ovat perustellusti huomauttaneet.
            
         
               26.
            
            
               Yksityiskohtaisemmassa tarkastelussa ilmenee, että asetuksen N:o 1008/2008 23 artiklan 1 kohta perustuu hintojen ja niiden osatekijöiden kahden pääluokan erottamiseen. Kummallekin luokalle on asetettu erilliset edellytykset ja tavoitteet, jotka liittyvät lentoliikennepalvelujen hinnoista tiedottamiseen ja asiakkaan tai kuluttajan suojeluun tässä yhteydessä.
            
         
               27.
            
            
               Ensinnäkin asetuksen N:o 1008/2008 23 artiklan 1 kohdan ensimmäisessä ja toisessa virkkeessä keskeinen on käsite ”lopullinen hinta”, joka koostuu sovellettavasta lentohinnasta tai kuljetusmaksusta – sellaisina kuin ne on määritelty laajasti asetuksen 2 artiklan 18 ja 19 alakohdassa – sekä sovellettavista veroista, maksuista, lisämaksuista ja palvelumaksuista.
            
         
               28.
            
            
               Asetuksen N:o 1008/2008 23 artiklan 1 kohdan mukaan asiakkaan lentoliikennepalveluista maksama lopullinen hinta on aina ilmoitettava siihen kuuluvine osatekijöineen, sellaisina kuin ne on eritelty kyseisessä säännöksessä.
            
         
               29.
            
            
               Kuten asetuksen N:o 1008/2008 johdanto-osan 16 perustelukappaleesta ilmenee, edellä mainitulla säännöllä on tarkoitus antaa asiakkaille mahdollisuus vertailla tehokkaasti eri lentoyhtiöiden lentoliikennepalvelujen hintoja.
            
         
               30.
            
            
               Jotta hintojen tehokas vertaileminen olisi mahdollista, on varmistettava, että ilmoitettavat lopulliset hinnat koskevat samanlaista (lentoliikenne)palvelua ja koostuvat mahdollisuuksien mukaan samanlaisista osatekijöistä. Tästä syystä asetuksen N:o 1008/2008 23 artiklan 1 kohdan toisessa virkkeessä määritellään hinnan osatekijät, kuten maksut ja palvelumaksut, joiden on sisällyttävä aina ilmoitettavaan lopulliseen hintaan ”julkaisuhetkellä pakollisina ja ennakoitavina”.
            
         
               31.
            
            
               Näin asiakas saa tiedon todellisista kustannuksista, joita aiheutuu lennettäessä tietyllä lentoyhtiöllä paikasta A paikkaan B tavanomaisissa olosuhteissa, ja hän voi vertailla tätä hintaa toisen lentoyhtiön tai muiden edustajien tai lipunmyyjien tarjoaman saman lennon tosiasialliseen hintaan.
            
         
               32.
            
            
               Toiseksi asetuksen N:o 1008/2008 23 artiklan 1 kohdan viimeisessä virkkeessä mainittuja lisämaksuja ei sitä vastoin voida pitää kyseisessä säännöksessä tarkoitetun lopullisen hinnan (
                     3
                  ) sen enempää kuin lentohinnankaan osatekijöinä, kuten komissio on perustellusti huomauttanut.
            
         
               33.
            
            
               Mainittuja lisämaksuja kuvataan ”valinnaisiksi”: ne ovat siten lähtökohtaisesti hintoja tai kustannuksia, jotka – toisin kuin asetuksen N:o 1008/2008 23 artiklan 1 kohdan toisessa virkkeessä mainitut lentohinta ja muut lopullisen hinnan osatekijät – eivät ole pakollisia tiettyä lentoa varten ja jotka näin ollen koskevat itse lentoliikennepalvelun ”lisäpalveluja”, jotka asiakas voi valintansa mukaan hyväksyä tai hylätä. Nimenomaisesti siksi, että asiakkaalla on tämä valinnanvapaus – toisin kuin itse lentohinnan tai verojen ja maksujen osalta – tällaisiin lisämaksuihin voidaan lähtökohtaisesti soveltaa niin sanottua opt-in- tai opt-out-menettelyä.
            
         
               34.
            
            
               Jos tällaisia valinnaisia lisämaksuja sitä vastoin pidettäisiin osana asetuksen N:o 1008/2008 23 artiklan 1 kohdan ensimmäisessä ja toisessa virkkeessä tarkoitettua lopullista hintaa, joka on aina ilmoitettava, yleisön saataville asetettavat lopulliset hinnat voisivat koskea hyvin erilaisia palveluja tai palvelukokonaisuuksia, ja näin itse asiassa heikennettäisiin eri lentoyhtiöiden lentoliikennepalvelujen hintojen vertailtavuutta.
            
         
               35.
            
            
               Tästä syystä asetuksen N:o 1008/2008 23 artiklan 1 kohdan kolmannella virkkeellä, joka koskee käsiteltävässä asiassa kyseessä olevan kaltaisia valinnaisia lisämaksuja, ei myöskään edistetä asetuksen johdanto-osan 16 perustelukappaleessa mainittua tavoitetta varmistaa lentoliikennepalvelujen hintojen tehokas vertailtavuus, toisin kuin komissio on esittänyt.
            
         
               36.
            
            
               Kyseisessä säännöksessä pikemminkin asetetaan valinnaisille lisämaksuille erillinen ja erityinen edellytys, jonka mukaan tällaiset maksut on ilmoitettava selkeästi, avoimesti ja yksiselitteisesti varausmenettelyn alussa ja asiakkaan on voitava hyväksyä ne – tai tarkemmin sanoen tarjous, josta lisämaksu maksetaan – nimenomaisesti valitsemalla.
            
         
               37.
            
            
               Kyseiselle säännökselle on selvästikin annettu lentoliikennepalvelujen hintojen yhteydessä erityinen ja – hintojen vertailtavuuteen nähden – erillinen kuluttajansuojaa koskeva tavoite, nimittäin sen ehkäiseminen, että lentoa varatessaan kuluttajat sen takia, että valinnainen hinnan osatekijä ja sen perustana oleva tarjous ovat automaattisesti oletusvalintana varausmenettelyssä, ostavat ja maksavat lisäpalveluista, jotka eivät ole pakollisia tai tarpeellisia aiotun lennon käyttämiseksi, paitsi jos he aktiivisesti ja nimenomaisesti päättävät hyväksyä tällaisia lisätarjouksia ja niistä maksettavia maksuja.
            
         
               38.
            
            
               Kun otetaan huomioon, että tämä on asetuksen N:o 1008/2008 23 artiklan 1 kohtaan sisältyvän valinnaisia lisämaksuja koskevan säännöksen ratkaiseva tavoite, on nähdäkseni pääteltävä, että mainitun käsitteen on tarkoitus käsittää myös nyt kyseessä olevan matkan peruuntumisvakuutuksen kaltaisesta palvelusta perittävä maksu, jos sitä tarjotaan ja se varataan lennon yhteydessä ennakkoratkaisua pyytäneen tuomioistuimen kuvailemalla tavalla.
            
         
               39.
            
            
               Kuten useat menettelyn osapuolet ovat perustellusti todenneet, kuluttajan tai asiakkaan suojelua koskevan säännöksen tavoitteen kanssa vaikuttaisi olevan ristiriidassa se, jos suoja määräytyisi sen perusteella, tarjoaako lisäpalvelua ja sen maksua lennon varausmenettelyn aikana lentoyhtiö vai siitä oikeudellisesti erillinen yhtiö, tai sen perusteella, onko kyseinen palvelu olennainen osa lentoliikennepalveluja koskevaa sopimusta.
            
         
               40.
            
            
               Voitaisiin jopa väittää – kuten komissio pohjimmiltaan tekeekin –, että erityisesti silloin, kun lentomatkustajille tarjotaan ja hän voi hyväksyä sellaisia palveluja ja maksuja, jotka eivät tyypillisesti ole olennainen osa lentoa, tällaiset palvelut ja niiden maksut olisi kuluttajansuojan näkökulmasta hyväksyttävä nimenomaisesti niin sanotussa opt-in-menettelyssä.
            
         
               41.
            
            
               Ratkaiseva näkökohta asetuksen N:o 1008/2008 23 artiklan 1 kohdan kolmannen virkkeen yhteydessä ei siten ole nähdäkseni se, että kyseinen lisämaksu on peräisin lentoyhtiöltä tai sen edustajalta tai että se maksetaan tarkkaan ottaen vastikkeena lentoliikennepalveluista, vaan se, että valinnaista palvelua ja sen maksua tarjotaan lentoliikennepalvelun/lennon yhteydessä ja että se voidaan varata samassa menettelyssä kuin kyseinen palvelu/lento.
            
         
               42.
            
            
               Toisin kuin ebookers.com katsoo, tämä tulkinta ei myöskään ole ristiriidassa asetuksen N:o 1008/2008 soveltamisalan kanssa.
            
         
               43.
            
            
               Tältä osin on ensinnäkin muistettava, että asetuksen N:o 1008/2008 1 artiklan 1 kohdan mukaan asetuksen kohde, joka määritellään viittaamalla lentoliikenteen harjoittajiin (kyseisen säännöksen mukaan asetuksessa säädetään yhteisön lentoliikenteen harjoittajien toimilupien myöntämisestä ja niiden oikeudesta harjoittaa yhteisön sisäistä lentoliikennettä), käsittää myös yleisemmin ”yhteisön sisäisen lentoliikenteen hinnoittelun”.
            
         
               44.
            
            
               Vaikka asetuksen N:o 1008/2008 2 artiklan 18 alakohta koskee ”lentohintojen” ja niiden kustannusrakenteeseen kuuluvien hinnan osatekijöiden määrittelyä eikä ole siten suoraan merkityksellinen valinnaisten lisämaksujen erillisen käsitteen – kuten edellä on todettu – tulkinnan kannalta, kuten Suomen hallitus on perustellusti huomauttanut, huomionarvoista on se, että mainitussa 18 alakohdassa viitataan myös hintoihin, kuten edustajapalveluihin ja muihin lisäpalveluihin liittyviin hintoihin, joita itse asiassa tarjoavat muut kuin lentoliikenteen harjoittajat itse ja jotka maksetaan näille.
            
         
               45.
            
            
               Samoin lopullisen hinnan, johon asetuksen 23 artiklan 1 kohdassa säädetty tiedottamisvelvoite liittyy, todetaan nimenomaisesti sisältävän osatekijöitä, joita ei välttämättä makseta vastikkeena itse lentoliikenteen harjoittajien tarjoamista palveluista, joita itse asiassa tarjoavat lentoyhtiöstä oikeudellisesti erilliset kolmannet osapuolet ja jotka maksetaan näille osapuolille: näihin osatekijöihin kuuluvat verot tai myös maksut, kuten lentoasemamaksut tai turvatoimiin liittyvät maksut.
            
         
               46.
            
            
               Näin ollen edellä mainittujen asetuksen N:o 1008/2008 säännösten tulkinnan perusteella vaikuttaa nähdäkseni siltä, että ebookers.comin näkemyksestä poiketen maksua tai hinnan osatekijää ei suljeta asetuksen soveltamisalan ulkopuolelle pelkästään siksi, että se aiheutuu tai maksetaan vastikkeena lentoliikenteen harjoittajasta oikeudellisesti erillisen kolmannen osapuolen tarjoamasta palvelusta tai ei aiheudu suoraan itse lentoliikenteen harjoittamisesta, sellaisena kuin se määritellään asetuksen 2 artiklan 4 alakohdassa, vaan maksu ainoastaan aiheutuu tällaisten palvelujen yhteydessä.
            
         
               47.
            
            
               Se, ettei opt-out-menettelyssä tapahtuvaa hyväksymistä ole yleisesti kielletty kuluttajansuojalainsäädännössä, ei mielestäni kyseenalaista tulkintaa, jonka mukaan asetuksessa N:o 1008/2008 säädettyjen lentoliikennepalvelujen ja niiden hintojen yhteydessä opt-out-menettelyssä tapahtuvaa hyväksymistä koskevaa kieltoa sovelletaan matkan peruuntumisvakuutuksen kaltaisiin kustannuksiin. Nähdäkseni ei voida myöskään väittää vakuuttavasti, että tällainen tulkinta merkitsisi lentoyhtiöiden syrjintää muihin liikennealan yrityksiin (kuten junaliikenteen harjoittajiin) nähden pelkästään siksi, ettei lippujen varaamisen ja valinnaisten lisämaksujen yhteydessä ole ainakaan tällä hetkellä vielä olemassa vastaavaa suojaa.
            
         
               48.
            
            
               Kaiken edellä esitetyn perusteella ennakkoratkaisukysymykseen olisi nähdäkseni vastattava, että asetuksen N:o 1008/2008 23 artiklan 1 kohtaan sisältyvää valinnaisten lisämaksujen käsitettä on tulkittava siten, että se käsittää kolmansien osapuolten tarjoamien palvelujen kustannukset – esimerkiksi pääasiassa kyseessä olevan matkan peruuntumisvakuutuksen ottamisesta aiheutuvan kaltaiset kustannukset – kun palvelua ja siitä perittävää maksua tarjotaan yhdessä lennon kanssa ja palvelu voidaan varata samassa menettelyssä lennon kanssa ja kun lennon myyvä yhtiö perii kyseisen maksun asiakkaalta kokonaishinnassa yhdessä lentohinnan kanssa.
            
         
         V Ratkaisuehdotus
      
      
               49.
            
            
               Edellä esitetyistä syistä ehdotan, että Oberlandesgericht Kölnin (Saksa) esittämään ennakkoratkaisukysymykseen vastataan seuraavasti:
               
                        —
                     
                     
                        Lentoliikenteen harjoittamisen yhteisistä säännöistä yhteisössä 24.9.2008 annetun Euroopan parlamentin ja neuvoston asetuksen (EY) N:o 1008/2008 (uudelleen laadittu toisinto) 23 artiklan 1 kohtaan sisältyvää valinnaisten lisämaksujen käsitettä on tulkittava siten, että se käsittää kolmansien osapuolten tarjoamien palvelujen kustannukset – esimerkiksi pääasiassa kyseessä olevan matkan peruuntumisvakuutuksen ottamisesta aiheutuvan kaltaiset kustannukset – kun palvelua ja siitä perittävää maksua tarjotaan yhdessä lennon kanssa ja palvelu voidaan varata samassa menettelyssä lennon kanssa ja kun lennon myyvä yhtiö perii kyseisen maksun asiakkaalta kokonaishinnassa yhdessä lentohinnan kanssa.
                     
                  
         (
            1
         )	Alkuperäinen kieli: englanti.
      (
            2
         )	EUVL L 293, s. 3.
      (
            3
         )	Asetuksen N:o 1008/2008 23 artiklan 1 kohdassa tarkoitettu lopullinen hinta on erotettava loppusummasta tai ”lopullisesta hinnasta”, joka asiakkaan on mahdollisesti maksettava varausmenettelyn päätteeksi ja joka itse asiassa koostuu, kuten käsiteltävässä asiassa, lennon tai lentoliikennepalvelujen lopullisesta hinnasta ja niihin liittyvien muiden palvelujen, kuten matkan peruuntumisvakuutuksen, hinnasta.